Só wil Mashaba SA politiek veranderHerman Mashaba se nuwe party genaamd ActionSA. (Foto: ANA) Action SA, die politieke party onder leiding van die voormalige Johannesburgse burgemeester Herman Mashaba, wil die Suid-Afrikaanse politiek verander met die manier waarop hulle hul kandidate vir vanjaar se munisipale verkiesings aanwys. Mashaba en die party se nasionale voorsitter, Michael Beaumont, het Dinsdag tydens ŉ virtuele mediakonferensie in besonderhede uiteengesit hoe die stelsel sal werk. Action SA se kandidateproses sal volgens Mashaba daarop gemik wees dat kiesers vir mense eerder as vir partye stem, in elk geval in Johannesburg, die Tshwane-metro in Pretoria en die Ekurhuleni-metro aan die Oos-Rand. Dit is die enigste drie plekke waar die party aan die verkiesing gaan deelneem. Volgens Mashaba is ŉ nuwe stelsel nodig omdat politici tans hul setels bekom en behou weens hul lojaliteit aan hul party, eerder as aan die kiesers, en beslis nie danksy hul vermoëns nie. Hulle plaas dus partybelang bo landsbelang, en Action SA wil só in die drie Gautengse metro’s die mag terugplaas in die hande van die kieser. Beaumont het verduidelik dat Suid-Afrikaners wat wil registreer om as Action SA-kandidate aan die verkiesing deel te neem voor 30 April moet registreer by actionsa.org.za/vote. Die party sal dan nagaan of hulle aan al die wetsvereistes vir kandidate voldoen, en of hulle lede van ander partye is wat poog om ActionSA se prosesse te infiltreer en te saboteer. Die voornemende kandidate sal dan geleentheid kry om hul wyke te deurkruis met ŉ petisie waarop lede van die publiek hulle kan steun. Die drie kandidate met die meeste petisiesteun in ŉ bepaalde wyk sal dan op 30 en 31 Mei in ŉ voorverkiesing teen mekaar te staan kom. Die wenner sal ActionSA se kandidaat wees. Lede van die publiek in die drie tersaaklike metro’s wat in die voorverkiesing wil stem, moet voor 24 Mei op actionsa.org.za/vote registreer om dit te doen. Volgens Mashaba sal dieselfde stelsel gebruik word om die kandidaat uit sy/haar posisie te verwyder indien hy/sy wykraadslid word en die kiesers met hom/haar ontevrede raak.